Amcu-staking by platinummyne duur voortVeiligheidsbeamptes by die Amcu-betoging op 6 Maart 2014 in Pretoria Foto: @angelo2711, Twitter Die staking in die platinumbedryf duur voort nadat platinummynbase, die vakbond Amcu en die KVBA vroeër die week weer vergader het. “Die maatskappye poog steeds om ŉ ooreenkoms aan te gaan waarby al die rolspelers sal baat om ŉ einde aan die staking te bring,” het Sue Vey, Lonmin se woordvoerder, ná die vergadering gesê. Die vergadering is by die Kommissie vir Versoening, Bemiddeling en Arbitrasie (KVBA) se hoofkantoor gehou. Volgens Vey sal daar slegs vordering gemaak word om die loondispuut op te los as die Association of Mineworkers and Construction Union (Amcu) die skikkingsooreenkoms van 9% sal aanvaar. Johan Theron, die woordvoerder van Impala Platinum, het in ŉ verklaring gesê dat die rolspelers nog nie tot ŉ vergelyk kon kom nie. “Dit was ‘n voortsetting van die bemiddelingsproses in ŉ poging om die partye nader aan mekaar kry,” het Theron gesê. “Ons bly oop vir gesprekke, maar versoek Amcu om realistiese verwagtinge te hê en ŉ realistiese skikkingsooreenkoms te aanvaar.” Mynbase het verlede week aangekondig dat die voortdurende staking reeds tot ŉ verlies van R10 miljard gelei het. Amcu-lede staak al sedert 23 Januarie by Lonmin, Anglo American Platinum (Amplats) en Impala Platinum (Implats). Hulle dring aan op ŉ intreevlaksalaris van R12 500. Amcu het die loonaanbod van 9% verwerp. Die maatskappye het Amcu se gewysigde eis, dat die R12 500 oor vier jaar behaal kan word, verwerp. – SAPA